**Likumprojekta Grozījumi likumā “Par narkotisko un psihotropo vielu un zāļu, kā arī prekursoru likumīgās aprites kārtību” sākotnējās ietekmes novērtējuma ziņojums (anotācija)**

|  |  |  |  |  |  |
| --- | --- | --- | --- | --- | --- |
| **Tiesību akta projekta anotācijas kopsavilkums** | | | | | |
| Mērķis, risinājums un projekta spēkā stāšanās laiks (500 zīmes bez atstarpēm) | | | | Likumprojekta mērķis ir nodrošināt administratīvo pārkāpumu narkotisko un psihotropo vielu un zāļu, kā arī prekursoru likumīgās aprites jomā kodificēšanu nozari regulējošajos normatīvajos aktos. Likumprojekta 1.pants stājas spēkā vispārējā kārtībā, bet pārējie likumprojekta panti stājas spēkā vienlaicīgi ar Administratīvās atbildības likumu. | |
| **I. Tiesību akta projekta izstrādes nepieciešamība** | | | | | |
| 1. | Pamatojums | | | Likumprojekts ir izstrādāts atbilstoši Ministru kabineta 2016. gada 13. decembra sēdes protokola Nr.68 67. § "Informatīvais ziņojums "Nozaru administratīvo pārkāpumu kodifikācijas ieviešanas sistēmas īstenošana"" 2.1.punktā noteiktajam uzdevumam, proti, Veselības ministrijai līdz 2017.gada 1.septembrim izstrādāt likumprojektu par grozījumiem likumā “Par narkotisko un psihotropo vielu un zāļu likumīgās aprites kārtību” (turpmāk – “likums”). | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | | Eiropas Parlamenta un Padomes 2004.gada 11.februāra Regulas (EK) Nr.273/2004 par narkotisko vielu prekursoriem (turpmāk – regula Nr.273/2004) 3.panta 2.punkts nosaka, ka: “Pirms iegūt īpašumā vai laist tirgū I pielikuma 1. kategorijas klasificētās vielas, uzņēmēji un lietotāji saņem licenci no kompetentajām iestādēm dalībvalstī, kurā tie veic uzņēmējdarbību”. Šīs pašas regulas 3.panta 6.punkts nosaka, ka: “Uzņēmēji, pirms laist tirgū I pielikuma 2. kategorijas klasificētās vielas, veic reģistrāciju kompetentās iestādēs dalībvalstī, kurā tie veic  uzņēmējdarbību.”  Veselības inspekcija, pamatojoties uz LAPK 46.1 panta pirmo daļu, laika posmā no 2010.gada ir piemērojusi administratīvos sodus šādā skaitā: 2010 – 2, 2011 – 2, 2012 – 1, 2013 – 1, 2014 – 1, 2015 – 1, 2016 – 0, 2017 – 9.  Valsts policija par LAPK 46.pantā paredzētajiem pārkāpumiem ir piemērojusi administratīvos sodus šādā skaitā: 2012 – 3254, 2013 – 4963, 2014 – 3876, 2015 – 4079, 2016 – 4069. Par LAPK 45.4 pantā paredzētajiem pārkāpumiem administratīvie sodi laika periodā no 2012. līdz 2017.gadam nav piemēroti.  Šobrīd administratīvo atbildību par pārkāpumiem narkotiku prekursoru jomā paredz Latvijas Administratīvo pārkāpumu kodeksa (turpmāk - LAPK) 46.panta otrā un septītā daļa, kā arī 46.1 panta pirmā daļa.  Tāpat par pārkāpumiem narkotiku prekursoru jomā ir paredzēta arī kriminālatbildība.  Proti, Krimināllikuma (KL) 190.1 panta “Preču un vielu, kuru aprite ir aizliegta vai speciāli reglamentēta, pārvietošana pāri Latvijas Republikas valsts robežai” pirmā daļa paredz atbildību par narkotiskas vai psihotropas vielas, šo vielu izgatavošanai paredzēto izejmateriālu (prekursoru), jaunas psihoaktīvas vielas vai to saturoša izstrādājuma, kuru aprite ir aizliegta vai ierobežota, kā arī par radioaktīvas vai bīstamas vielas, stratēģiskas nozīmes preces vai citas vērtības, sprāgstvielas, ieroča, munīcijas pārvietošanu pāri Latvijas Republikas valsts robežai jebkādā nelikumīgā veidā. Šī paša panta otrā daļa paredz atbildību par tādām pašām darbībām, ja tās izdarījusi personu grupa pēc iepriekšējas vienošanās vai ja tās izdarītas lielā apmērā, bet trešā daļa - ja tās izdarījusi organizēta grupa. Atšķirībā no likumā paredzētā 46.panta pirmās daļas šīs KL normas tiesiskais sastāvs paredz atbildību par prekursoru pārvietošanu pāri Latvijas Republikas valsts robežai jebkādā nelikumīgā veidā.  KL 255.panta “Narkotisko un psihotropo vielu neatļautai izgatavošanai paredzētu iekārtu un vielu (prekursoru) izgatavošana, iegādāšanās, glabāšana, pārvadāšana, pārsūtīšana un realizēšana” pirmā daļa paredz atbildību par narkotisko vai psihotropo vielu neatļautai izgatavošanai paredzētu iekārtu, ierīču, priekšmetu, materiālu vai vielu (prekursoru, kas pārsniedz nelielu apmēru) izgatavošanu, iegādāšanos, glabāšanu, pārvadāšanu vai pārsūtīšanu. Šī paša panta otrā daļa paredz atbildību par tādām pašām darbībām, tās izdarītas nolūkā realizēt šīs iekārtas, ierīces, priekšmetus, materiālus vai vielas (prekursorus), vai par narkotisko vai psihotropo vielu neatļautai izgatavošanai paredzētu iekārtu, ierīču, priekšmetu, materiālu vai vielu (prekursoru) realizēšanu, bet trešā daļa - šā panta pirmajā vai otrajā daļā paredzētajām darbībām, ja tās izdarījusi organizēta grupa. No likumā paredzētā 46.panta pirmās daļas šīs KL normas tiesisko sastāvu atšķir tas, ka tiek prasīts, lai prekursoru neatļauta izgatavošana, iegādāšanās, glabāšana, pārvadāšana vai pārsūtīšana būtu notikusi apmērā, kas ir lielāks par noteikto nelielo apmēru. KL normas sastāvs ietver arī gadījumus, kad neatļautu prekursoru izgatavošanu, iegādāšanos, glabāšanu, pārvadāšanu vai pārsūtīšanu veic fiziskas personas, kuras ir nodarbinātas pie komersanta, kuram ir attiecīga speciālā atļauja (licences) vai reģistrācijas karte darbībām ar prekursoriem, un šīs fiziskās personas veic tādas darbības ar prekursoriem, kuras nav paredzētas komersantam izsniegtajā licencē vai reģistrācijas kartē.  Šajā likumprojektā lietotā jēdziena “neliels apmērs” izpratne atbilst šā jēdziena skaidrojumam, kas dots likumā “Par Krimināllikuma spēkā stāšanās un piemērošanas kārtību.  LAPK 46.panta otrā daļa paredz atbildību par vielu, kuras var tikt izmantotas narkotisko vai psihotropo vielu nelikumīgai izgatavošanai (prekursoru), neatļautu iegādāšanos vai glabāšanu nelielā apmērā bez nolūka tās realizēt, bet panta septītā daļa nosaka apstākļus, pie kuriem persona var tikt atbrīvota no administratīvās atbildības. Pārņemot LAPK 46.panta otrās daļas sastāvu likumprojektā paredzētajā likuma 46.panta pirmajā daļā, ir izslēgta subjektīvā puse (“bez nolūka tās realizēt”), jo konceptuāli LAPK dekodifikācijas procesā nav paredzēts saglabāt subjektīvo pusi administratīvos pārkāpumus regulējošajās normās dēļ to sarežģītās pierādīšanas. Tas gan nenozīmē, ka šādi tiek dekriminalizēta prekursoru neatļauta izgatavošana, iegādāšanās, glabāšana, pārvadāšana vai pārsūtīšana nelielā apmērā realizācijas nolūkā – par to joprojām ir paredzēta kriminālatbildība KL 255. panta otrajā daļā neatkarīgi no prekursoru apmēra (KL 255. panta otrajā daļā (atšķirībā no minētā panta pirmās daļas) termins "prekursori" netiek ierobežots ar nelielu apmēru). Tāpat normas sastāvs ir papildināts ar regulējumu par prekursoru nelikumīgu izgatavošanu, pārvadāšanu un pārsūtīšanu, un šī norma tagad ir attiecināma arī uz juridiskām personām. Normas sankcijā ir saglabāti abi līdz šim paredzētie administratīvā soda veidi - brīdinājums un naudas sods. Tā kā šādi pārkāpumi var būt arī ļoti bīstami un var nopietni apdraudēt sabiedrības veselību, ir paaugstināta naudas soda minimālā robeža no 2 EUR līdz 50 EUR (desmit naudas soda vienības) fiziskai personai. Juridiskai personai soda apmērs attiecīgi ir noteikts proporcionāli maksimāli iespējamajam naudas soda apmēram. Pārkāpuma bīstamība un sabiedrības veselības apdraudējums izpaužas tādējādi, ka prekursorus var novirzīt nelegālajā apritē un izmantot narkotiku izgatavošanai, turklāt juridisku personu gadījumā šo prekursoru apmēri var būt arī ļoti lieli. Minimālā naudas soda apmēra paaugstināšanai līdz 50 EUR, pirmkārt, ir atturoša funkcija. Otrkārt, ja pārkāpums ir izdarīts, naudas sodam ir jāatstāj jūtamas finansiālās sekas, proti, nedrīkst būt situācija, ka par šādu pārkāpumu paredzētais naudas sods ir pusaudža dienas kabatas naudas apmērā. Šobrīd esošais soda apmērs (brīdinājums vai naudas sods līdz 280 EUR, minimālais sods par šo pārkāpumu ir 2 EUR) nesasniedz soda mērķi, tajā skaitā, nesasniedz atturošo iedarbību. Sastādīto protokolu skaits pēc LAPK 46.panta ir stabili augsts ar augšupejošu tendenci – 2012.g. – 3442, 2013.g. – 5070, 2014.g. – 3962, 2015.g. – 4502, 2016.g. – 4162, 2017.g. – 4601. Saglabāta ir kompetentā iestāde šajā normā paredzēto administratīvo sodu piemērošanai – Valsts policija.  LAPK 46.1 panta pirmā daļa paredz atbildību par vielu, kuras var tikt izmantotas narkotisko vai psihotropo vielu nelikumīgai izgatavošanai (prekursoru), ražošanas, izgatavošanas, izplatīšanas, iegādāšanās, glabāšanas, uzskaites, izsniegšanas, pārvadāšanas vai pārsūtīšanas noteikumu pārkāpšanu. Tā kā šī LAPK norma ir ļoti plaša un pēc būtības ir attiecināma uz jebkuru narkotiku prekursoru jomu regulējošo tiesību normu pārkāpumu, par kuru administratīvos sodu ir tiesīga piemērot Veselības inspekcija – gan būtisku, gan pilnīgi nebūtisku, likumprojektā paredzētajā likuma 46.panta otrās daļas sankcijā par šādu pārkāpumu kā sods ir paredzēti gan brīdinājums, gan naudas sods. Brīdinājums ir iecerēts kā sods gadījumiem, kad pārkāpums nerada risku prekursoru nonākšanai nelegālajā apritē. Turklāt par maznozīmīgu pārkāpumu personu būs iespējams arī atbrīvot no administratīvās atbildības. Kompetentās iestādes normā paredzēto administratīvo sodu piemērošanai - Veselības inspekcija (farmaceitiskās darbības jomā) un Pārtikas un veterinārais dienests (veterinārfarmaceitiskās darbības jomā).  Visās normās tiek lietots vienots termins “prekursori”, kas šobrīd ir definēts likuma “Par prekursoriem” 1.panta 1.punktā un kas tiks pārņemts arī likumā.  Likuma 5.pants nosaka, ka: “Aizliegts audzēt, ražot, izgatavot, importēt, eksportēt, izplatīt, reklamēt, transportēt, glabāt, nodot par atlīdzību vai bez tās, iegādāties un lietot, kā arī sūtīt cauri Latvijas teritorijai I sarakstā iekļautos augus, vielas un zāles.” Likuma 8.pants nosaka, ka: “Attiecībā uz II un III sarakstā iekļautajām vielām un zālēm piemērojami tie paši nosacījumi, kādi izvirzīti medicīnā un veterinārijā izmantojamām vielām un zālēm tiktāl, ciktāl tas nav pretrunā ar šo likumu.” Savukārt, likuma 9.panta pirmā daļa nosaka, ka: “Aptiekā, zāļu lieltirgotavā un zāļu ražošanā darbību ar II un III sarakstā iekļautajām vielām un zālēm veic tikai tad, kad saņemta speciāla atļauja (licence) farmaceitiskajai vai veterinārfarmaceitiskajai darbībai, kurā norādīts, ka darbība ar psihotropajām vielām un zālēm vai narkotiskajām un psihotropajām vielām un zālēm ir atļauta.”  Šobrīd administratīvo atbildību par pārkāpumiem narkotisko un psihotropo vielu un zāļu jomā paredz LAPK 45.4 pants, 46.panta pirmā, trešā, ceturtā, piektā, sestā un septītā daļa, kā arī 46.1 panta pirmā daļa.  Par pārkāpumiem narkotisko un psihotropo vielu un zāļu jomā ir paredzēta arī kriminālatbildība.  Proti, Krimināllikuma (KL) 190.1 panta “Preču un vielu, kuru aprite ir aizliegta vai speciāli reglamentēta, pārvietošana pāri Latvijas Republikas valsts robežai” pirmā daļa paredz atbildību par narkotiskas vai psihotropas vielas, šo vielu izgatavošanai paredzēto izejmateriālu (prekursoru), jaunas psihoaktīvas vielas vai to saturoša izstrādājuma, kuru aprite ir aizliegta vai ierobežota, kā arī par radioaktīvas vai bīstamas vielas, stratēģiskas nozīmes preces vai citas vērtības, sprāgstvielas, ieroča, munīcijas pārvietošanu pāri Latvijas Republikas valsts robežai jebkādā nelikumīgā veidā. Šī paša panta otrā daļa paredz atbildību par tādām pašām darbībām, ja tās izdarījusi personu grupa pēc iepriekšējas vienošanās vai ja tās izdarītas lielā apmērā, bet trešā daļa - ja tās izdarījusi organizēta grupa. Atšķirībā no likumprojektā paredzētā likuma 47.panta pirmās daļas šīs KL normas tiesiskais sastāvs paredz atbildību par narkotiskas vai psihotropas vielas, jaunas psihoaktīvas vielas vai to saturoša izstrādājuma, kuru aprite ir aizliegta vai ierobežota, pārvietošanu pāri Latvijas Republikas valsts robežai jebkādā nelikumīgā veidā, ja tas noticis apmērā, kas pārsniedz noteikto nelielo apmēru.  KL 249.panta “Narkotisko un psihotropo vielu ražošanas, iegādāšanās, glabāšanas, uzskaites, izsniegšanas, pārvadāšanas un pārsūtīšanas noteikumu pārkāpšana” pirmā daļa paredz atbildību par narkotisko vai psihotropo vielu ražošanas, iegādāšanās, glabāšanas, uzskaites, izsniegšanas, pārvadāšanas vai pārsūtīšanas noteikumu pārkāpšanu, ja ar to radīts būtisks kaitējums, bet otrā daļa – par tādām pašām darbībām, ja to izdarījusi personu grupa pēc iepriekšējas vienošanās. Atšķirībā no likumprojektā paredzētā likuma 49.panta pirmās daļas šī KL norma paredz papildus pazīmi – ir radīts būtisks kaitējums.  KL 250.panta “Narkotisko un psihotropo vielu neatļauta izsniegšana” pirmā daļa paredz atbildību par receptes izrakstīšanu bez medicīniskās nepieciešamības vai cita dokumenta nelikumīgu izrakstīšanu narkotiskas vai psihotropas vielas saņemšanai, kā arī par narkotiskas vai psihotropas vielas izsniegšanu bez receptes vai cita dokumenta vai zinot, ka recepte vai cits dokuments ir fiktīvs vai nelikumīgi izrakstīts, ja šādas darbības izdarītas mantkārīgā nolūkā vai citas personiskas ieinteresētības dēļ. Šī paša panta otrā daļa paredz atbildību par receptes izrakstīšanu bez medicīniskās nepieciešamības vai cita dokumenta nelikumīgu izrakstīšanu narkotiskas vai psihotropas vielas saņemšanai, kā arī par narkotiskas vai psihotropas vielas izsniegšanu bez receptes vai cita dokumenta vai zinot, ka recepte vai cits dokuments ir fiktīvs vai nelikumīgi izrakstīts, ja tas izdarīts ar narkotiskajām vai psihotropajām vielām lielā apmērā vai radījis citas smagas sekas. Šī paša panta trešā daļa paredz atbildību par šā panta pirmajā vai otrajā daļā paredzēto noziedzīgo nodarījumu, ja to izdarījusi organizēta grupa vai ja tas izraisījis divu vai vairāku cilvēku nāvi. Likumprojektā paredzētā likuma 49.panta pirmā daļa nosaka atbildību vispārīgi par narkotisko vai psihotropo zāļu izsniegšanas kārtības pārkāpumiem, bet šī KL norma paredz atbildību specifiski par receptes izrakstīšanu bez medicīniskās nepieciešamības vai cita dokumenta nelikumīgu izrakstīšanu narkotiskas vai psihotropas vielas saņemšanai, kā arī par narkotiskas vai psihotropas vielas izsniegšanu bez receptes vai cita dokumenta vai zinot, ka recepte vai cits dokuments ir fiktīvs vai nelikumīgi izrakstīts, ja šādas darbības izdarītas mantkārīgā nolūkā vai citas personiskas ieinteresētības dēļ.  KL 253.panta “Narkotisko un psihotropo vielu neatļauta izgatavošana, iegādāšanās, glabāšana, pārvadāšana un pārsūtīšana” pirmā daļa paredz atbildību par narkotisko vai psihotropo vielu neatļautu izgatavošanu, iegādāšanos, glabāšanu, pārvadāšanu vai pārsūtīšanu bez nolūka tās realizēt. Šī KL norma ir piemērojama gadījumos, kad narkotisko un psihotropo vielu apmēri nav uzskatāmi par nelieliem – tādā gadījuma ir piemērojama likumprojektā paredzētā likuma 47.anta pirmā daļa. Šī paša panta otrā daļa paredz atbildību par tādām pašām darbībām, ja tās izdarījusi personu grupa pēc iepriekšējas vienošanās vai ja tās izdarītas ar narkotiskajām vai psihotropajām vielām lielā apmērā.  KL 253.1panta “Narkotisko un psihotropo vielu neatļauta izgatavošana, iegādāšanās, glabāšana, pārvadāšana un pārsūtīšana realizācijas nolūkā un neatļauta realizēšana” pirmā daļa paredz atbildību par narkotisko vai psihotropo vielu neatļautu izgatavošanu, iegādāšanos, glabāšanu, pārvadāšanu vai pārsūtīšanu realizācijas nolūkā vai par narkotisko vai psihotropo vielu neatļautu realizēšanu. Šī paša panta otrā daļa paredz atbildību par tādām pašām darbībām, ja tās izdarījusi personu grupa pēc iepriekšējas vienošanās. Šī paša panta trešā daļa paredz atbildību par tādām pašām darbībām, ja tās izdarījusi organizēta grupa vai ja tās izdarītas ar narkotiskajām vai psihotropajām vielām lielā apmērā, vai ja tās izraisījušas citas smagas sekas, kā arī par narkotisko vai psihotropo vielu realizāciju nepilngadīgai personai, izglītības iestādēs vai to teritorijā, restorānos, kafejnīcās, bāros, publiskās izklaides vai svētku pasākumu norises vietās. Administratīvā atbildība par neatļautām darbībām ar narkotiskajām un psihotropajām vielām un to sekojošu realizāciju vai ar nolūku tās realizēt nav paredzēta – par narkotisko vai psihotropo vielu realizēšanu vai darbībām nolūkā tās realizēt ir paredzēta tikai kriminālatbildība.  KL 2532.panta “Narkotisko un psihotropo vielu neatļauta iegādāšanās, glabāšana un realizēšana nelielā apmērā un narkotisko un psihotropo vielu neatļauta lietošana” pirmā daļa paredz atbildību par narkotisko vai psihotropo vielu neatļautu iegādāšanos vai glabāšanu nelielā apmērā bez nolūka tās realizēt vai narkotisko vai psihotropo vielu neatļautu lietošanu, ja to izdarījusi persona, kura brīdināta par kriminālatbildību par narkotisko un psihotropo vielu neatļautu iegādāšanos, glabāšanu un lietošanu. Šī KL norma ir saistīta ar likumprojektā paredzēto likuma 47.panta pirmo un trešo daļu. Šī paša KL panta otrā daļa paredz atbildību par narkotisko vai psihotropo vielu neatļautu izgatavošanu, iegādāšanos, glabāšanu, pārvadāšanu vai pārsūtīšanu nelielā apmērā realizācijas nolūkā vai par narkotisko vai psihotropo vielu neatļautu realizēšanu nelielā apmērā. Administratīvā atbildība ir paredzēta tikai par narkotisko vai psihotropo vielu neatļautu iegādāšanos vai glabāšanu nelielā apmērā vai par narkotisko vai psihotropo vielu neatļautu lietošanu, bet par narkotisko vai psihotropo vielu iegādāšanos, glabāšanu, pārvadāšanu vai pārsūtīšanu nelielā apmērā realizācijas nolūkā vai par narkotisko vai psihotropo vielu neatļautu realizēšanu nelielā apmērā ir paredzēta tikai kriminālatbildība.  Likuma 4.panta otrā daļa nosaka, ka: “Ar Slimību profilakses un kontroles centra lēmumu uz laikposmu līdz 12 mēnešiem no lēmuma spēkā stāšanās dienas var aizliegt vai ierobežot tādu jaunu psihoaktīvu vielu vai tās saturošu izstrādājumu izgatavošanu, iegādāšanos, glabāšanu, pārvadāšanu, pārsūtīšanu vai izplatīšanu, kuras nav iekļautas Latvijā kontrolējamo narkotisko vielu, psihotropo vielu un prekursoru sarakstos un par kurām ir iegūta informācija no Eiropas Agrīnās brīdināšanas sistēmas vai saņemts tiesu ekspertīžu iestādes atzinums par jaunām psihoaktīvām vielām. Lēmums stājas spēkā nākamajā dienā pēc tā publicēšanas oficiālajā izdevumā "Latvijas Vēstnesis".” Ar likumprojekta 1.pantu šī norma tiek papildināta ar Slimību profilakses un kontroles centra tiesībām aizliegt jaunas psihoaktīvas vielas vai tās saturošus izstrādājumus lietošanu.  LAPK 45.4 pants paredz administratīvo atbildību par jaunu psihoaktīvo vielu vai tās saturošo izstrādājumu neatļautas izgatavošanas, glabāšanas, pārvadāšanas vai realizācijas pieļaušanu savā valdījumā esošā kustamā vai nekustamā īpašumā, ja tas izdarīts gada laikā pēc tam, kad persona tika rakstveidā informēta par šajā īpašumā konstatēto jaunu psihoaktīvo vielu vai tās saturošo izstrādājumu neatļautu izgatavošanu, glabāšanu, pārvadāšanu vai realizāciju. Šajā normā atbildība ir paredzēta nevis par atkārtotu pārkāpumu, bet gan par bezdarbību pēc izteiktā brīdinājuma par to, ka piemēram, personai piederošajā, bet trešajai personai izīrētajā nekustamajā īpašumā tiek realizētas vai izgatavotas jaunas psihoaktīvās vielas. Tieši tāda pati dispozīcija tiek ietverta likumprojektā paredzētajā likuma 48.panta otrās daļas sankcijā. Naudas sods fiziskajām personām ir noteikts līdzvērtīgs jau esošajam, bet juridiskajām personām tas attiecīgi ir noteikts proporcionāli maksimāli iespējamajam naudas sodam. Kompetentā iestāde šajā normā paredzēto administratīvo sodu piemērošanai – Valsts policija. Tāpat, lai šo likumprojektā paredzēto likuma 48.panta otrās daļas normu korekti piemērotu, likuma 4.pantu ir nepieciešams papildināt ar noteikumu, ka Valsts policija, konstatējot, ka konkrētā kustamajā vai nekustamajā īpašumā ir veikta jaunu psihoaktīvo vielu vai tās saturošo izstrādājumu neatļauta izgatavošana, glabāšana, pārvadāšana vai realizācija, par šo faktu rakstveidā informē šī kustamā vai nekustamā īpašuma valdītāju, jo līdz šim tāds informēšanas pienākums nevienam nebija noteikts.  LAPK 46.panta pirmā daļa paredz atbildību par narkotisko vai psihotropo vielu neatļautu iegādāšanos vai glabāšanu nelielā apmērā bez nolūka tās realizēt vai par narkotisko vai psihotropo vielu neatļautu lietošanu. Līdzīga dispozīcija tiek ietverta likumprojektā paredzētajā likuma 47.panta pirmajā daļā – no tās ir izslēgta subjektīvā puse – “bez nolūka tās realizēt”, jo konceptuāli LAPK dekodifikācijas procesā nav paredzēts saglabāt subjektīvo pusi administratīvos pārkāpumus regulējošajās normās dēļ to sarežģītās pierādīšanas, kā arī normas sastāvs ir papildināts ar regulējumu par narkotisko vai psihotropo vielu nelikumīgu izgatavošanu, pārvadāšanu un pārsūtīšanu. Kaut arī sankcijā ir saglabāta naudas soda augšējā robeža, ir būtiski paaugstināta naudas soda minimālā robeža no 2 EUR līdz desmit naudas soda vienībām (50 EUR), jo dispozīcijā paredzētais pārkāpums ir uzskatāms par ļoti bīstamu sabiedrības veselībai un pārvaldības kārtībai, turklāt saskaņā ar Administratīvās atbildības likumu amatpersonai maznozīmīga pārkāpuma gadījumā būs arī tiesības administratīva soda piemērošanas vietā izteikt mutisku aizrādījumu. Pārkāpuma bīstamība un sabiedrības veselības apdraudējums izpaužas tādējādi, ka narkotiskās un psihotropās vielas var novirzīt nelegālajā apritē vai izmantot narkotiku izgatavošanai. Minimālā naudas soda apmēra paaugstināšanai līdz 50 EUR, pirmkārt, ir atturoša funkcija. Otrkārt, ja pārkāpums ir izdarīts, naudas sodam ir jāatstāj jūtamas finansiālās sekas, proti, nedrīkst būt situācija, ka par šādu pārkāpumu paredzētais naudas sods ir pusaudža dienas kabatas naudas apmērā. Šobrīd esošais soda apmērs (brīdinājums vai naudas sods līdz 280 EUR, minimālais sods par šo pārkāpumu ir 2 EUR) nesasniedz soda mērķi, tajā skaitā, nesasniedz atturošo iedarbību. Sastādīto protokolu skaits pēc LAPK 46.panta ir stabili augsts ar augšupejošu tendenci – 2012.g. – 3442, 2013.g. – 5070, 2014.g. – 3962, 2015.g. – 4502, 2016.g. – 4162, 2017.g. – 4601. Kompetentā iestāde šajā normā paredzēto administratīvo sodu piemērošanai – Valsts policija.  LAPK 46.panta trešā daļa paredz atbildību par atteikšanos no narkotisko vai psihotropo vielu ietekmes medicīniskās pārbaudes. Tieši šāda pati dispozīcija tiek ietverta likumprojektā paredzētajā likuma 47.panta otrajā daļā. Kaut arī sankcijā ir saglabāta naudas soda augšējā robeža, ir būtiski paaugstināta naudas soda minimālā robeža no 2 EUR līdz desmit naudas soda vienībām (50 EUR), jo dispozīcijā paredzētais pārkāpums ir uzskatāms par ļoti bīstamu sabiedrības veselībai un pārvaldības kārtībai. Kompetentā iestāde šajā normā paredzēto administratīvo sodu piemērošanai – Valsts policija.  LAPK 46.panta ceturtā daļa paredz atbildību par jaunas psihoaktīvas vielas vai to saturoša izstrādājuma, kuru aprite ir aizliegta vai ierobežota, neatļautu iegādāšanos, glabāšanu, pārvadāšanu vai pārsūtīšanu bez nolūka tos realizēt vai par jaunas psihoaktīvas vielas vai to saturoša izstrādājuma, kuru aprite ir aizliegta vai ierobežota, neatļautu lietošanu. Gandrīz tieši tāda pati dispozīcija tiek ietverta likumprojektā paredzētajā likuma 48.panta pirmajā daļā - no tās tikai ir izslēgta subjektīvā puse – “bez nolūka tos realizēt”, jo konceptuāli LAPK dekodifikācijas procesā nav paredzēts saglabāt subjektīvo pusi administratīvos pārkāpumus regulējošajās normās dēļ to sarežģītās pierādīšanas. Kaut arī sankcijā ir saglabāta naudas soda augšējā robeža, ir būtiski paaugstināta naudas soda minimālā robeža no 2 EUR līdz desmit naudas soda vienībām (50 EUR), jo dispozīcijā paredzētais pārkāpums ir uzskatāms par ļoti bīstamu sabiedrības veselībai un pārvaldības kārtībai. Kompetentā iestāde šajā normā paredzēto administratīvo sodu piemērošanai – Valsts policija.  LAPK 46.panta piektā daļa paredz izteikt rakstveida brīdinājumu par kriminālatbildību, ja persona atkārtoti gada laikā izdarīs LAPK 46.panta pirmajā daļā paredzēto pārkāpumu. Tāpat LAPK 46.panta sestā daļa paredz izteikt rakstveida brīdinājuma par kriminālatbildību, ja persona atkārtoti gada laikā izdarīs LAPK 46.panta ceturtajā daļā paredzēto pārkāpumu. Identiskas normas ir ietvertas attiecīgi likumprojektā paredzētajā likuma 47.panta trešajā daļā un 48.panta trešajā daļā.  LAPK 46.panta septītā daļa paredz apstākļus, pie kuriem persona var tikt atbrīvota no administratīvās atbildības. Līdzīgu normu satur arī KL 254.pants. Tomēr likumprojekts šādu normu nesatur, jo tā ir procesuāla rakstura norma, un ir iekļauta Administratīvās atbildības likumā.    Likumprojektā paredzētajā likuma 49.pantā ir pārņemta LAPK 46.1 panta pirmā daļa. Sankcija ir papildināta ar brīdinājumu, kas ir iecerēts kā sods gadījumiem, kad pārkāpums nerada risku narkotisko un psihotropo vielu un zāļu nonākšanai nelegālajā apritē. Turklāt, par maznozīmīgu pārkāpumu personu būs iespējams vispār atbrīvot no administratīvās atbildības. Kompetentās iestādes šajā normā paredzēto administratīvo sodu piemērošanai - Veselības inspekcija (farmaceitiskās darbības jomā) un Pārtikas un veterinārais dienests (veterinārfarmaceitiskās darbības jomā).  Pamatojoties uz likumu “Par narkotisko un psihotropo vielu un zāļu likumīgās aprites kārtību”, Latvijā ir noteikta kārtība, kādā praktizējoši veterinārārsti izraksta un uzglabā īpašās veterinārās receptes (Ministru kabineta 2010.gada 10.augusta noteikumi Nr.757 “Īpašās veterinārās receptes izrakstīšanas un uzglabāšanas kārtība”). Praktizējošs veterinārārsts zāles, kuru sastāvā ir Latvijā kontrolējamo narkotisko vielu, psihotropo vielu un prekursoru II sarakstā iekļautās vielas (turpmāk – narkotiskās zāles) un Latvijā kontrolējamo narkotisko vielu, psihotropo vielu un prekursoru III sarakstā iekļautās vielas (turpmāk – psihotropās zāles) izraksta ar īpašo veterināro recepti. Ņemot vērā, ka narkotisko zāļu un psihotropo zāļu aprite ir stingri kontrolējama nozare, jo narkotiskās zāles un psihotropās zāles ir augsta riska produkti, noteikumos Nr.757 ir noteikta stingra kārtība īpašo recepšu izgatavošanai, izsniegšanai, uzskaitei, uzglabāšanai un iznīcināšanai, lai novērstu zāļu nokļūšanu nelegālajā apritē.  Īpašās veterinārās receptes izrakstīšanas un uzglabāšanas kārtības pārkāpšana tiek veikta ar nodomu, kas rada nopietnu risku narkotisko un psihotropo zāļu nokļūšanai nelegālajā apritē, tādēļ šī pārkāpuma novēršana nav iespējama Administratīvā procesa likuma kārtībā, un likumprojektā ir ietverta atsevišķa norma - likumprojektā paredzētais likuma 50.pants. Atbilstoši minētajiem Ministru kabineta noteikumiem, par īpašo recepšu veidlapu uzglabāšanu un uzskaiti atbildīga ir veterinārmedicīniskās aprūpes komersanta atbildīgā persona vai praktizējošs veterinārārsts. Nedz veterinārmedicīniskās aprūpes komersantiem, nedz praktizējošiem veterinārārstiem nevar piemērot LAPK 46.1 pantu, jo pants attiecas tikai uz veterinārfarmaceitiskās darbības veicējiem (atbilstoši Farmācijas likuma 1. panta 5. punktam farmaceitiskā un veterinārfarmaceitiskā darbība ir zāļu ražošana, standartizācija, kvalitātes kontrole un izplatīšana). Veterinārfarmaceitiskā darbība ir licences objekts, ko reglamentē Ministru kabineta 2011.gada 11.janvāra noteikumi Nr.35 “Kārtība, kādā izsniedzamas, apturamas, pārreģistrējamas un anulējamas speciālās atļaujas (licences) veterinārfarmaceitiskajai darbībai”. Veterinārfarmaceitiskās darbības veicējs ir veterināro zāļu lieltirgotava, veterināro zāļu ražošanas komersants vai veterinārā aptieka. Tāpat nevar piemērot arī citu LAPK pantu, jo par īpašās veterinārās receptes izrakstīšanas, izsniegšanas vai uzglabāšanas prasību pārkāpšanu LAPK līdz šim nav noteikta atbildība. Atšķirībā no šīs normas, KL 250.pants paredz atbildību par receptes izrakstīšanu. Turklāt, lai piemērotu KL 250.pantu, ir jākonstatē kvalificējošās pazīmes (mantkārīgs nolūks vai citas personiskas ieinteresētība, liels apmērs, ir radītas citas smagas sekas, pārkāpumu izdarījusi organizēta grupa vai izraisīta divu vai vairāku cilvēku nāve). KL 250.pantā nav noteikta atbildība par recepšu izsniegšanas un uzglabāšanas prasību pārkāpšanu, kā tas paredzēts likumprojektā. Minētā norma pārņem LAPK 46.1 panta septītajā daļā noteikto pārkāpumu. Īpašo veterināro recepšu veidlapas, pamatojoties uz noteikumiem Nr.757, Pārtikas un veterinārais dienests izsniedz tikai veterinārmedicīniskās aprūpes komersantiem jeb veterinārmedicīniskās prakses iestādēm, līdz ar to minētais sods piemērojams tikai saimnieciskās darbības veicējiem, kas var būt kā fiziskas personas (reģistrētas Valsts ieņēmumu dienestā (VID) kā saimnieciskās darbības veicēji) vai kā juridiskas personas. Pārkāpuma nozīmīgums var nebūt atkarīgs no saimnieciskās darbības veicēja reģistrētās juridiskās formas, jo: 1) pārkāpumi īpašu veterināro recepšu veidlapu lietošanā var radīt vienlīdz nopietnas sekas visos gadījumos; 2) saimnieciskās darbības veicējs kā fiziska persona arī var veikt pārkāpumu lielā apmērā, ļaujot narkotiskajām un psihotropajām zālēm nonākt nelegālā apritē, tādējādi apdraudot sabiedrības veselību. Atšķirīgs sodu apmērs var veicināt to, ka personas reģistrēsies VID tikai kā saimnieciskās darbības veicēji, lai izvairītos no nopietnākiem sodiem. Tādēļ likumprojekts paredz vienādu soda apmēru gan juridiskajām, gan fiziskajām personām. Kompetentā iestāde šajā normā paredzēto administratīvo sodu piemērošanai – Pārtikas un veterinārais dienests.  LAPK 103.1 pants paredz atbildību par pasākumu neveikšanu narkotiskās vielas saturošu augu sējumu, šo kultūru ražas uzglabāšanas un pārstrādes vietu noteiktā apsardzības režīma nodrošināšanai, kā arī par pasākumu neveikšanu narkotiskās vielas saturošu atlikumu iznīcināšanai pēc ražas novākšanas un ražošanas atkritumu iznīcināšanai. Atbildība tiek piemērota speciālajam subjektam – amatpersonai. Līdzīga dispozīcija ir ietverta likumprojektā paredzētajā likuma 51.pantā. Tā gan ir precizēta atbilstoši Ministru kabineta 2008.gada 21.aprīļa noteikumu Nr.293 “Kārtība, kādā izsniedz, aptur un anulē atļauju Latvijā kontrolējamo narkotisko vielu, psihotropo vielu un prekursoru I, II un III sarakstā iekļauto augu, vielu un zāļu izmantošanai medicīniskiem un veterinārmedicīniskiem zinātniskiem pētījumiem, fizikālo un ķīmisko īpašību noteikšanai vai apmācībai” (turpmāk – MK noteikumi Nr.293) normām. Kaut arī sankcijā ir saglabāta naudas soda augšējā robeža, ir būtiski paaugstināta naudas soda minimālā robeža no 2 EUR līdz desmit naudas soda vienībām (50 EUR), jo dispozīcijā paredzētais pārkāpums ir uzskatāms par bīstamu sabiedrības veselībai un pārvaldības kārtībai. Tāpat arī no normas sankcijas ir svītrots speciālais atbildības subjekts, jo “amatpersona” LAPK izpratnē vairs nav atbildīga par MK noteikumu Nr.293 prasību izpildi. Kompetentā iestāde šajā normā paredzēto administratīvo sodu piemērošanai – Valsts policija.  Likumprojekts ir izskatīts un atbalstīts Tieslietu ministrijas Latvijas Administratīvo pārkāpumu kodeksa pastāvīgajā darba grupā 2017.gada 5.oktobrī. | |
| 3. | Projekta izstrādē iesaistītās institūcijas un publiskas personas kapitālsabiedrības | | | Veselības ministrija, Zāļu valsts aģentūra, Veselības inspekcija, Zemkopības ministrija, Pārtikas un veterinārais dienests. | |
| 4. | Cita informācija | | | Veselības ministrija ir izstrādājusi un izsludinājusi Valsts sekretāru sanāksmē (VSS-595) likumprojektu, ar ko tiek atcelts likums “Par prekursoriem”, bet narkotiku prekursoru nacionālais regulējums (pamatā šo jomu šobrīd regulē Eiropas Savienības regulas) tiks iekļauts likumā ““Par narkotisko un psihotropo vielu un zāļu likumīgās aprites kārtību”” (minētais likumprojekts gan tiek virzīts kopā ar citiem grozījumiem likumā (VSS-592), nevis šo likumprojektu). Tādēļ administratīvo atbildību par pārkāpumiem narkotiku prekursoru jomā arī ir nepieciešams iekļaut likumā ““Par narkotisko un psihotropo vielu un zāļu likumīgās aprites kārtību””. | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | | Sabiedrības galvenās mērķgrupas ir personas, kuras veic neatļautas darbības ar prekursoriem, narkotiskajām un psihotropajām vielām un zālēm, komersanti, kuri piedalās prekursoru, narkotisko un psihotropo vielu un zāļu likumīgajā apritē, kā arī valsts pārvaldes iestāžu – Valsts policijas, Veselības inspekcijas un Pārtikas un veterinārā dienesta amatpersonas, kuras izskata administratīvo pārkāpumu lietas un piemēro administratīvos sodus. | |
| 2. | Tiesiskā regulējuma ietekme uz tautsaimniecību un administratīvo slogu | | | Nav | |
| 3. | Administratīvo izmaksu monetārs novērtējums | | | Nav | |
| 4. | Atbilstības izmaksu monetārs novērtējums | | | Nav | |
| 5. | Cita informācija | | | Veselības inspekcija, Pārtikas un veterinārais dienests un Valsts policija likumprojektā paredzēto pasākumu īstenošanu nodrošinās piešķirto finanšu līdzekļu ietvaros.  Ieņēmumi no likumprojektā paredzēto administratīvo sodu piemērošanas plānojami kārtējā gada likumā par valsts budžetu. Likumprojektam nav finansiālas ietekmes uz valsts budžetu. | |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| Projekts šo jomu neskar | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | | | |
| Projekts šo jomu neskar | | | | | |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| Projekts šo jomu neskar | | | | | |
| **VI. Sabiedrības līdzdalība un komunikācijas aktivitātes** | | | | | |
| 1. | | | Plānotās sabiedrības līdzdalības un komunikācijas aktivitātes saistībā ar projektu | Nekādas īpašas sabiedrības līdzdalības un komunikācijas aktivitātes saistībā ar projektu nav plānotas. | |
| 2. | | | Sabiedrības līdzdalība projekta izstrādē | Par likumprojektu 2018.gada 20.novembrī norisinājās sabiedriskā apspriede, kurā piedalījās Valsts policijas un Iekšlietu ministrijas pārstāvji. | |
| 3. | | | Sabiedrības līdzdalības rezultāti | Sabiedrības pārstāvjiem nebija konceptuāli iebildumi pret projekta virzību. | |
| 4. | | | Cita informācija | Nav | |
| **VII. Tiesību akta projekta izpildes nodrošināšana un tās ietekme uz institūcijām** | | | | |
| 1. | | Projekta izpildē iesaistītās institūcijas | | Veselības inspekcija, Valsts policija, Pārtikas un veterinārais dienests |
| 2. | | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Projekta izpilde neietekmē projekta izstrādē iesaistītās institūcijas funkcijas un uzdevumus, nav jāveido jaunas institūcijas vai jālikvidē, jāreorganizē esošās. |
| 3. | | Cita informācija | | Likumprojektā paredzētos administratīvos sodus Veselības inspekcija piemēros, ievērojot Veselības inspekcijas iekšējā normatīvajā aktā par vadlīnijām administratīvo sodu piemērošanā noteiktos kritērijus, kā arī ievērojot Veselības inspekcijas vadītāja izdotā iekšējā normatīvajā aktā noteikto amatpersonu kompetenci administratīvo sodu piemērošanā. |

Veselības ministre I. Viņķele

Vīza: Valsts sekretāre D. Mūrmane-Umbraško

Strautiņš 67876190

Edgars.Strautins@vm.gov.lv